ຖະແຫຼງການລົບລ້າງຄຳສັ່ງຂວຳ້ບາດອາວຸດສຳລັບຫວຽດນາມດຶງດູດຄວາມສົນໃຈຂອງສື່ສານສາກົນ
ສຳນັກຂ່າວສານ CNN ໄດ້ໃຫ້ຂ່າວກ່ຽວກັບຖະແຫຼງການລົບລ້າງຄຳສັ່ງຂວຳ້ບາດອາວຸດລ້າງຜານຢ່າງສົມບູນສຳລັບ ຫວຽດນາມ
(ພາບ: baotintuc)
ພາຍລັງທ່ານປະທານາທິບໍດີ ອາເມລິກາ Barack Obama ຖະແຫຼງລົບລ້າງຄຳສັ່ງຂວຳ້ບາດອາວຸດລ້າງຜານຢ່າງສົມບູນສຳລັບ ຫວຽດນາມ ເນື່ອງໃນໂອກາດການຢ້ຽມຢາມ ຫວຽດນາມ ແຕ່ວັນທີ 23 – 25/5, ສື່ສານສາກົນໄດ້ມີຫຼາຍບົດຂຽນ, ຂ່າວຫຼາຍກ່ຽວກັບເຫດການນີ້.
ບັນດາສຳນັກຂ່າວສານ, ໜັງສືພິມໃຫຍ່ຂອງ ຝຣັ່ງ ແລະ ເອີລົບຄື: Le Monde, RFI, AFP, Reuters, BBC… ລ້ວນແຕ່ໃຫ້ຂ່າວໃນໜ້າຫຼັກ, ດ້ວຍຫົວຂໍ້ ແລະ ຮູບຖ່າຍທ່ານປະທານາທິບໍດີ ອາເມລິກາ Obama ປະຊຸມຂ່າວພ້ອມກັບທ່ານປະທານປະເທດ ຫວຽດນາມ ເຈີ່ນດ້າຍກວາງ. RFI ໄດ້ໃຫ້ຂໍ້ສັງເກດວ່າ: ທ່ານປະທານາທິບໍດີ Barack Obama ຢັ້ງຢືນວ່າ: ການລົບລ້າງຄຳສັ່ງຫ້າມຂາຍອາວຸດລ້າງຜານ ແມ່ນເພື່ອແນໃສ່ປະຕິບັດສຳເລັດວິວັດທະນາການສ້າງການພົວພັນເປັນປົກກະຕິທີ່ ອາເມລິກາ ພວມປະຕິບັດສຳລັບ ຫວຽດນາມ. ສຳນັກຂ່າວສານ AFP ໃຫ້ຂໍ້ສັງເກດວ່າ: ເລື່ອງລົບລ້າງຄຳສັ່ງຂວຳ້ບາດດ້ານເສດຖະກິດປີ 1994 ແລະ ເລື່ອງສ້າງການພົວພັນທາງການທູດເປັນປົກກະຕິໃນປີ 1995, ຂໍ້ຕົກລົງລົບລ້າງຄຳສັ່ງຫ້າມຂາຍອາວຸດລ້າງຜານໃຫ້ແກ່ ຫວຽດນາມ ມີລັກສະນະເປັນສັນຍາລັກສູງ.
ດ້ວຍຫົວຂໍ້ວ່າ “ບາດກ້າວປະຫວັດສາດ - ອາເມລິກາ ລົບລ້າງຄຳສັ່ງຂວຳ້ບາດດ້ານອາວຸດສຳລັບ ຫວຽດນາມ”, ໜັງສືພິມໄປສະນີ ວໍຊິງຕັນ ໃຫ້ຮູ້ວ່າ: ຂໍ້ຕົກລົງນີ້ຂອງ ອາເມລິກາ ສະແດງໃຫ້ເຫັນການພົວພັນລະຫວ່າງ ອາເມລິກາ - ຫວຽດນາມ ນັບມື້ນັບດີຂຶ້ນ. ໜັງສືພິມສະບັບນີ້ໄດ້ຄັດສະເໜີຖະແຫຼງການຂອງທ່ານປະທານາທິບໍດີ Barack Obama ເມື່ອປະກາດລົບລ້າງຄຳສັ່ງຂວຳ້ບາດດ້ານອາວຸດສຳລັບ ຫວຽດນາມ ຢ່າງສົມບູນ, ນັ້ນແມ່ນອີງໃສ່ຄວາມມຸ່ງມາດປາດຖະໜາຢາກສຳເລັດວິວັດທະນາການຍາວນານມຸ່ງໄປເຖິງເລື່ອງສ້າງການພົວພັນກັບ ຫວຽດນາມ ເປັນປົກກະຕິ. ວາລະສານ ຖະໜົນ Wall ມີບົດຂຽນຖືວ່າ: ເລື່ອງອາເມລິກາ ລົບລ້າງຄຳສັ່ງຂວຳ້ບາດດ້ານອາວຸດລ້າງຜານສຳລັບ ຫວຽດນາມ ແມ່ນການປ່ຽນແປງໃຫຍ່ໃນນະໂຍບາຍ, ເປີດຊ່ອງທາງໃຫ້ແກ່ການພົວພັນຮ່ວມມືຢ່າງແໜ້ນແຟ້ນລະຫວ່າງ 2 ປະເທດກ່ວາອີກ.
ໃນຂະນະນັ້ນ, ສຳນັກຂ່າວສານ Reuters ຂອງອັງກິດ ຖືວ່າ: ຂໍ້ຕົກລົງລົບລ້າງຄຳສ່ັງຂວຳ້ບາດດ້ານອາວຸດລ້າງຜານຢ່າງສົມບູນສຳລັບ ຫວຽດນາມ ຂອງທ່ານປະທານາທິບໍດີ Obama ແມ່ນບາດກ້າວປະຫວັດສາດ, ເປີດໄລຍະໃໝ່ໃນການພົວພັນ 2 ຝ່າຍ. ສຳນັກຂ່າວສານ ANSA ຂອງ ອີຕາລີ ກໍ່ຕີລາຄາເລື່ອງ ປະທານາທິບໍດີ Barack Obama ຖະແຫຼງລົບລ້າງຄຳສັ່ງຂວຳ້ບາດດ້ານອາວຸດລ້າງຜານສຳລັບ ຫວຽດນາມ ແມ່ນເຫດການ “ມີລັກສະນະປະຫວັດສາດ”.
(ແຫຼ່ງຄັດຈາກ VOV)